title: 2011/549/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima II — Il-Kunsill#Riżoluzzjoni tal-Parlament Ewropew tal- 10 ta’ Mejju 2011 li tinkludi osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima II — Il-Kunsill

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/23

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima II — Il-Kunsill
   (2011/549/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),

               —

               wara li kkunsidra l-kontijiet annwali finali tal-Unjoni Ewropea għas-sena finanzjarja 2009 (SEC(2010) 963 — C7-0213/2010) (2),

               —

               wara li kkunsidra r-rapport annwali tal-Kunsill lill-awtorità ta’ kwittanza dwar il-verifiki interni mwettqa fis-sena 2009,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mar-risposti tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),

               —

               wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikulari l-Artikoli 50, 86, 145, 146 u 147 tiegħu,

               —

               wara li kkunsidra d-Deċiżjoni Nru 190/2003 tas-Segretarju Ġenerali tal-Kunsill/ir-Rappreżentant Għoli għall-Politika Barranija u tas-Sigurtà Komuni dwar ir-rimborż tal-ispejjeż tal-ivvjaġġar tad-delegati tal-Membri tal-Kunsill (6),

               —

               wara li kkunsidra l-Ftehim Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006, dwar id-dixxiplina baġitarja u l-ġestjoni finanzjarja soda (7),

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0088/2011),

               1.

               Jipposponi d-deċiżjoni tiegħu li jagħti lis-Segretarju Ġenerali tal-Kunsill il-kwittanza fir-rigward tal-implimentazzjoni tal-baġit tal-Kunsill għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 69, 13.3.2009.

      (2)  ĠU C 308, 12.11.2010, p. 1.

      (3)  ĠU C 303, 9.11.2010, p. 1.

      (4)  ĠU C 308, 12.11.2010, p. 129.

      (5)  ĠU L 248, 16.9.2002, p. 1.

      (6)  Deċiżjoni li toħroġ mir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

      (7)  ĠU C 139, 14.6.2006, p. 1.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima II — Il-Kunsill
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2009 (1),

                  —

                  wara li kkunsidra l-kontijiet annwali finali tal-Unjoni Ewropea għas-sena finanzjarja 2009 (SEC(2010) 963 — C7-0213/2010) (2),

                  —

                  wara li kkunsidra r-rapport annwali tal-Kunsill lill-awtorità ta’ kwittanza dwar il-verifiki interni mwettqa fis-sena 2009,

                  —

                  wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mar-risposti tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (4),

                  —

                  wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikoli 50, 86, 145, 146 u 147 tiegħu,

                  —

                  wara li kkunsidra d-Deċiżjoni Nru 190/2003 tas-Segretarju Ġenerali tal-Kunsill/ir-Rappreżentant Għoli għall-Politika Barranija u tas-Sigurtà Komuni dwar ir-rimborż tal-ispejjeż tal-ivvjaġġar tad-delegati tal-Membri tal-Kunsill (6),

                  —

                  wara li kkunsidra l-Ftehim Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006 dwar id-dixxiplina baġitarja u l-amministrazzjoni finanzjarja soda (7) (IIA),

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0088/2011),

                  A.

                  billi “ċ-ċittadini għandhom dritt ikun jafu kif qed jintefqu t-taxxi tagħhom u kif qed tintuża s-setgħa fdata lill-korpi politiċi” (8),

                  B.

                  billi l-konklużjonijiet tal-Kunsill Ewropew ta’ Kolonja tat-3 u l-4 ta’ Ġunju 1999 għandhom il-ħsieb li jagħtu kapaċitajiet operattivi lill-Kunsill fil-qasam ta’ politika Ewropea msaħħa għas-sigurtà u d-difiża komuni (PSDK),

                  C.

                  billi d-Deċiżjoni tal-Kunsill 2004/197/PESK (9) stabbiliet mekkaniżmu għall-ġestjoni tal-finanzi tal-ispejjeż komuni ta’ operazzjonijiet tal-Unjoni Ewropea b'implikazzjonijiet militari jew ta’ difiża, bl-isem ATHENA, u billi dik id-Deċiżjoni, flimkien mad-Deċiżjoni 2004/582/KE tar-Rappreżentanti tal-Gvernijiet tal-Istati Membri f'laqgħa fi ħdan il-Kunsill tat-28 ta’ April 2004 dwar il-privileġġi u l-immunitajiet mogħtija lil ATHENA (10), tagħti privileġġi u immunitajiet lil ATHENA kif ukoll setgħa operattiva lill-Kunsill,

                  D.

                  billi d-Deċiżjoni tal-Kunsill 2000/178/PESK tat-28 ta’ Frar 2000 dwar ir-regoli applikabbli għall-esperti nazzjonali fil-qasam militari ssekondati mas-Segretarjat Ġenerali tal-Kunsill fil-perjodu interim (11) u d-Deċiżjoni tal-Kunsill 2001/80/PESK tat-22 ta’ Jannar 2001 dwar l-istabbiliment tal-Persunal Militari tal-Unjoni Ewropea (12) jispeċifikaw li l-ispiża marbuta mal-issekondar tal-esperti militari għandha tinġarr mill-baġit tal-Kunsill,

                  1.

                  Jinnota li fl-2009 l-Kunsill kellu disponibbli approprjazzjonijiet għall-impenji li kienu jammontaw għal total ta’ EUR 642 000 000 (2008: EUR 743 000 000), b'rata ta’ użu ta’ 92,33 %, kważi bħall-2007 (93,31 %), u xorta taħt il-medja tal-istituzzjonijiet l-oħrajn (97,69 %);

                  2.

                  Jemmen li peress li l-Artikolu 335 tat-Trattat dwar il-Funzjonament tal-Unjoni Ewropea jagħraf li l-istituzzjonijiet tal-Unjoni għandhom ċertu awtonomija amministrattiva fil-ħidma tagħhom, din l-awtonomija timplika grad ta’ responsabbiltà korrispondenti; billi l-Parlament hu l-unika entità li tiġi eletta b'mod dirett, u wieħed mill-kompiti tiegħu hu, filwaqt li jaġixxi fuq ir-rakkomandazzjoni tal-Kunsill, li jagħti l-kwittanza rigward l-implimentazzjoni tal-baġit ġenerali tal-Unjoni, iddeċieda li jirrifletti din l-awtonomija fil-proċedura tal-kwittanza, u jaqsam għalihom it-taqsimiet tal-baġit ġenerali li huma amministrati b'mod awtonomu mill-istituzzjonijiet tal-Unjoni l-oħrajn, u biex jagħti l-kwittanza lil kull waħda minn dawk l-istituzzjonijiet;

                  3.

                  Jiddispjaċih rigward id-diffikultajiet li tqajmu fil-proċeduri ta’ kwittanza tal-2007 u l-2008, u jafferma mill-ġdid il-pożizzjoni tiegħu espressa fir-riżoluzzjoni tiegħu tas-16 ta’ Ġunju 2010 (13) dwar il-kwittanza tal-Kunsill għas-sena finanzjarja 2008, partikolarment is-sejħa tagħha biex il-Kunsill jistabbilixxi flimkien mal-Parlament proċedura annwali fi ħdan il-proċedura tal-kwittanza bil-ħsieb li tiġi pprovduta l-informazzjoni kollha meħtieġa rigward l-eżekuzzjoni tal-baġit tal-Kunsill;

                  4.

                  Itenni li n-nefqa tal-Kunsill għandha tiġi eżaminata bl-istess mod bħall-istituzzjonijiet l-oħra tal-Unjoni, u jissuġġerixxi li l-iktar approċċ xieraq ikun kif indikat fir-riżoluzzjoni tiegħu tas-16 ta’ Ġunju 2010, partikolarment li “eżami bħal dan ikun ibbażat fuq id-dokumenti miktuba li ġejjin li jitressqu mill-istituzzjonijiet kollha:

                              —

                              il-kontijiet tas-snin finanzjarji preċedenti relatati mal-implimentazzjoni tal-baġit,

                              —

                              dikjarazzjoni finanzjarja tas-sitwazzjoni attiva u passiva,

                              —

                              ir-rapport dwar l-attività annwali rigward il-ġestjoni baġitarja u finanzjarja tagħhom,

                              —

                              rapport annwali tal-Awditur Intern,

                        kif ukoll preżentazzjoni bil-fomm mogħtija waqt il-laqgħa tal-Kumitat responsabbli għall-proċedura tal-kwittanza”;

                  5.

                  Jiddispjaċih ħafna li l-Presidenza tal-Kunsill ċaħdet l-stediniet biex tattendi l-laqgħa tal-Kumitat responsabbli għall-proċedura ta’ kwittanza, fejn ġie ppjanat li tiġi diskussal-pożizzjoni tal-Presidenza tal-Kunsill dwar il-proċedura proposta u l-modalitajiet possibbli ta’ kooperazzjoni rigward il-kwittanza, u li s-Segretarju Ġenerali tal-Kunsill ukoll irrifjuta li jattendi l-laqgħa tal-Kumitat responsabbli għall-proċedura ta’ kwittanza u l-iskambju ta’ opinjonijiet tal-proċedura ta’ kwittanza tal-Kunsill;

                  6.

                  Jinnota l-memorandum ta’ ftehim propost bejn il-Parlament u l-Kunsill dwar il-kooperazzjoni tagħhom matul il-proċedura annwali ta’ kwittanza tagħhom, kif anness mal-ittra tas-Segretarju Ġenerali tal-Kunsill tal-4 ta’ Marzu 2011, u jieħu nota tal-fatt li l-Kunsill lest jittratta l-proċeduri ta’ kwittanza separatament mill-proċedura tal-baġit, iżda jtenni li għandha ssir distinzjoni fir-rigward tad-diversi rwoli tal-Parlament u l-Kunsill fil-proċedura tal-kwittanza u fl-ebda ħin u fl-ebda ċirkostanza l-Kunsill m'għandu jkun inqas minn responsabbli kompletament lill-pubbliku għall-fondi li jkunu taħt ir-responsabbiltà tiegħu; jiddispjaċih ħafna li l-Presidenza tal-Kunsill u s-Segretarjat Ġenerali tal-Kunsill irrifjutaw li jattendu l-laqgħa tal-Kumitat responsabbli għall-proċedura tal-kwittanza biex jipprovdu informazzjoni u tweġibiet għall-mistoqsijiet dwar il-kwittanza tal-Kunsill għas-sena finanzjarja 2009, u li naqsu wkoll milli jipprovdu tweġibiet bil-miktub għall-kwestjonarju kif ippreżentat mir-rapporteur;

                  7.

                  Jinnota r-rieda t-tajba tal-Presidenza Ungeriża u l-progress li nkiseb; jipproponi li, sabiex jiġi faċilitat l-iskambju ta’ informazzjoni fil-proċedura tal-kwittanza, jiġi segwit l-istess approċċ bħall-bqija tal-istituzzjonijiet, li l-elementi fundamentali tiegħu għandhom ikunu:

                              —

                              li ssir laqgħa formali bejn ir-rappreżentanti tal-Kunsill u l-Kumitat tal-Parlament responsabbli mil-proċedura tal-kwittanza, li għandhom jattendu għaliha s-Segretarju Ġenerali tal-Kunsill u l-Presidenza fil-kariga, il-bureau tal-Kumitat responsabbli għall-proċedura tal-kwittanza, ir-rapporteur u l-Membri li jirrappreżentaw lill-gruppi politiċi (koordinaturi u/jew shadow rapporteurs) sabiex tiġi pprovduta l-informazzjoni kollha meħtieġa dwar l-implimentazzjoni tal-baġit tal-Kunsill,

                              —

                              li s-Segretarju Ġenerali tal-Kunsill iwieġeb għall-mistoqsijiet imressqa mill-Kumitat responsabbli għall-proċedura tal-kwittanza, lill-Kunsill, kif ukoll

                              —

                              li tiġi stabbilita skeda sabiex tiġi konformi u stabbilizzata din is-soluzzjoni interim,

                        b'hekk iqis li l-idea tal-konklużjoni ta’ ftehim interistituzzjonali mal-Kunsill u l-kwittanza tal-Kunsill mhumiex meħtieġa;

                  8.

                  Iħeġġeġ lill-Qorti tal-Awdituri biex iwettqu valutazzjoni fil-fond tas-sistemi superviżorji u ta’ kontroll fil-Kunsill, simili għall-valutazzjonijiet li wettqet dwar il-Qorti tal-Ġustizzja, l-Ombudsman Ewropew u l-Kontrollur Ewropew għall-Protezzjoni tad-Data waqt it-tħejjija tar-rapport annwali tal-Qorti tal-Awdituri rigward is-sena finanzjarja 2009;

         Raġunijiet għall-posponiment tad-deċiżjoni tal-kwittanza

                  9.

                  Jindika li r-raġunijiet għall-posponiment huma kif ġej:

                              (a)

                              il-Kunsill ma aċċetta l-ebda stedina għal laqgħa uffiċjali u formali mal-Kumitat tal-Parlament responsabbli mill-proċedura tal-kwittanza jew ir-rapporteur tiegħu biex jiddiskutu kwistjonijiet li jirrigwardaw l-eżekuzzjoni tal-baġit tal-Kunsill għall-2009;

                              (b)

                              il-Kunsill irrifjuta li jipprovdi tweġiba bil-miktub li tipprovdi lill-Parlament b'informazzjoni u dokumenti mitluba lill-Kunsill fl-anness għal ittra tal-14 ta’ Diċembru 2010 iffirmata mir-rapporteur;

                              (c)

                              il-Parlament ma rċeviex dokumenti fundamentali mill-Kunsill, bħal-lista sħiħa ta’ trasferimenti baġitarji;

         Azzjonijiet oħra li għandhom jittieħdu mill-Kunsill

                  10.

                  Jitlob lis-Segretarju Ġenerali tal-Kunsill jipprovdi lill-Kumitat tal-Parlament responsabbli mill-proċedura tal-kwittanza, sal-15 ta’ Ġunju 2011, tweġibiet bil-miktub komprensivi għall-mistoqsijiet li ġejjin:

                              (a)

                              rigward id-dibattiti ta’ kwittanza tal-Kunsill preċedenti fil-Kumitat tal-Parlament responsabbli mill-proċedura tal-kwittanza, il-Kunsill ma attendiex dawn il-laqgħat regolarment, madankollu, jitqies tal-ikbar importanza li l-Kunsill jattendi sabiex iwieġeb il-mistoqsijiet tal-membri tal-kumitat li jirreferu għall-kwittanza tal-Kunsill. Il-Kunsill jaqbel li jattendi dibattiti futuri fil-Kumitat tal-Parlament responsabbli mill-proċedura tal-kwittanza dwar il-kwittanza tal-Kunsill?

                              (b)

                              għaliex il-Kunsill ibiddel il-preżentazzjoni/format tal-verifika interna kull sena? Il-verifika interna għaliex hi daqshekk qasira, ġenerika u mhux ċara kull sena? Mill-kwittanza tal-2010 'il quddiem il-Kunsill jista' jippreżenta l-verifika interna f'lingwa/i oħra minbarra l-Franċiż?

                              (c)

                              twettqet verifika esterna? Jekk hu l-każ, jista' jaraha l-Kumitat tal-Parlament responsabbli mill-proċedura tal-kwittanza? Jekk ma teżistix verifika esterna, għaliex il-Kunsill għażel li ma jwettaqx waħda?

                              (d)

                              s'issa, l-attività tal-Kunsill implikat kofinanzjament mal-Kummissjoni, li rat żieda wara d-dħul fis-seħħ tat-Trattat ta’ Lisbona. X'sistemi ta’ kontroll u verifika ġew stabbiliti biex tiġi żgurata trasparenza sħiħa? Peress li t-Trattat ta’ Lisbona żied fil-kofinanzjament mal-Kummissjoni, il-Kunsill x'jifhem bi “tweġiba għal mistoqsijiet xierqa”?

                              (e)

                              fir-rapport annwali tal-2009 tagħha, il-Qorti tal-Awdituri sabet li fi tnejn minn kull sitt proċeduri ta’ akkwist pubbliku li ġew verifikati, il-Kunsill ma rrispettax ir-regoli tar-Regolament Finanzjarju għall-pubblikazzjoni tar-riżultat tal-proċedura. Il-Kunsill eżamina iktar eżempji ta’ akkwisti pubbliċi simili? Il-proċedura interna ġiet konformi sabiex jiġu evitati każijiet simili fil-futur?

                              (f)

                              il-persunal tar-Rappreżentanti Speċjali tal-Unjoni Ewropea (RSUE): Indika l-persunal (il-persunal kollu, il-pjan ta’ stabbiliment u oħrajn) — għadd ta’ postijiet, grad — għall-RSUE fil-Kunsill għall-2009. B'liema mod u meta se jiġu allokati l-postijiet tal-persunal tal-RSUE bejn il-Kunsill u s-Servizz Ewropew għall-Azzjoni Esterna (SEAE)? X'kien il-baġit tal-ivvjaġġar għal kull wieħed mill-RSUEs? Kemm mill-persunal tal-RSUE ġew trasferiti fl-1 ta’ Jannar 2011 għall-SEAE? Kemm se jibqgħu mal-Kunsill u għaliex?

                              (g)

                              il-Kunsill jenfasizza l-mistoqsijiet baġitarji dwar il-konsegwenzi tat-Trattat ta’ Lisbona fil-punt 2.2 fir-rapport finanzjarju ta’ attività - 11327/10, FIN 278. Il-Kunsill solva l-problemi relatati man-nefqiet tas-Sur Solana? Liema parti tan-nefqiet jaqgħu taħt il-baġit tal-Kunsill u liema parti hi parti mill-baġit tal-Kummissjoni?

                              (h)

                              x'kienu n-nefqiet operattivi, amministrattivi, tal-persunal u tal-bini eċċ previsti mill-Kunsill għall-2009 sabiex jiġi stabbilit Rappreżentant Għoli/Viċi President tal-Kummissjoni (RGħ/VP)?

                              (i)

                              ir-RGħ/VP beda l-mandat tiegħu fl-1 ta’ Diċembru 2009. L-ispejjeż kif tqassmu bejn il-Kunsill u l-Kummissjoni (għall-persunal, l-ivvjaġġar, eċċ)? Il-Kunsill kif ipprepara l-baġit għar-RGħ/VP għall-2010? Liema linji baġitarji u ammonti kienu riżervati għall-attivitajiet tiegħu?

                              (j)

                              l-ispazju tal-uffiċċji li se jsir disponibbli fil-proċess tat-trasferiment tal-persunal lill-SEAE kif ser jaffettwa l-pjani tal-Kunsill għall-bini? Saru xi arranġamenti għall-użu sussegwenti ta’ dan l-spazju ta’ uffiċji? X'inhi l-ispiża antiċipata għat-trasferiment? Meta ġew ippubblikati s-sejħiet għal tenders għat-trasferiment (jekk kien hemm)?

                              (k)

                              x'kienet in-nefqa amministrattiva u operattiva relatata mal-kompiti tal-Politika Estera u ta’ Sigurtà Komuni (PESK)/il-Politika ta’ Sigurtà u ta’ Difiża Komuni (PSDK), li kienu tal-inqas parzjalment iffinanzjati mill-baġit tal-Unjoni fl-2009? X'kien l-ammont totali tan-nefqa tal-PESK fl-2009? Il-Kunsill jista' jidentifika tal-inqas il-missjonijiet ewlenin u l-ispiża tagħhom fl-2009?

                              (l)

                              x'kienet l-ispiża tal-laqgħat għall-gruppi ta’ ħidma tal-Kunsill dwar il-PESK/PSDK fi Brussell u postijiet oħra u fejn saru dawn il-laqgħat?

                              (m)

                              x'kienet in-nefqa amministrattiva relatata mal-implimentazzjoni tal-operazzjonijiet militari tal-Politika Ewropea ta’ Sigurtà u Difiża (PESD)/PSDK? X'sehem tal-ammont totali tan-nefqa li rriżultat mill-operazzjonijiet militari tħallas mill-baġit tal-Unjoni?

                              (n)

                              x'kienet in-nefqa amministrattiva implimentata għall-operazzjoni tal-mekkaniżmu “ATHENA”, kemm kienu meħtieġa karigi għal dak il-mekkaniżmu, se jiġu trasferiti xi wħud mill-karigi involuti lill-SEAE? Dawk li jkollhom il-kariga għal min ikunu qed jaħdmu?

                              (o)

                              hemm rata baxxa ta’ okkupazzjoni ta’ karigi fil-pjan ta’ stabbiliment tal-Kunsill (91 % fl-2009, 90 % fl-2008). Din ir-rata konsistentement baxxa għandha xi riperkussjonijiet fuq il-funzjonijiet tas-Segretarjat Ġenerali tal-Kunsill (SĠK)? L-SĠK jista' jwettaq il-funzjonijiet kollha tiegħu bir-rata ta’ okkupazzjoni attwali? Ir-rati iktar baxxi ta’ okkupazzjoni huma speċifiċi għal xi servizzi partikolari? Liema huma r-raġunijiet tad-diskrepanza persistenti?

                              (p)

                              x'inhu l-għadd totali ta’ karigi assenjati għall-kompitu ta’ “koordinazzjoni tal-politika” u l-appoġġ amministrattiv (kif definit fir-rapporti annwali tal-iskrining tal-persunal tal-Kummissjoni)? X'inhu l-perċentwal tiegħu b'relazzjoni mal-għadd totali ta’ karigi?

                              (q)

                              biex jinkisbu l-objettivi amministrattivi fl-2009 l-Kunsill żied it-teleworking mal-proċeduri ta’ xogħol tiegħu. Kif jistal-Kunsill juri l-effiċjenza ta’ din il-proċedura ta’ xogħol? Barra minn hekk, jitlob lill-Kunsill jirrapporta dwar iktar miżuri li ttieħdu f'dan ir-rigward u partikolarment dawk għat-titjib tal-kwalità tal-ġestjoni finanzjarja kif ukoll l-impatt tagħhom;

                              (r)

                              il-Kunsill żied il-karigi tiegħu bi 15 (8 AD u 7 AST) biex ikopri r-rekwiżiti tal-persunal tal-unità tal-lingwa Irlandiża. Kemm-il membru tal-persunal jaħdem b'lingwi oħra (membru tal-persunal għal kull lingwa)? Hemm diġà personal impjegat għal u mill-pajjiżi applikanti? Jekk iva, kemm il-kariga hemm (separati skont il-pajjiż u l-lingwa)?

                              (s)

                              il-“Grupp ta’ Riflessjoni” ġie stabbilit fl-14 ta’ Dicembru 2007, u l-membri tiegħu nħatru fil-15-16 ta’ Ottubru 2008. Liema kienu r-raġunijiet għaliex il-finanzjament meħtieġ ma setax jiġi ppjanat u inkluż fil-Baġit tal-2009? It-trasferiment fil-Baġit tal-2009 mir-riżerva ta’ kontinġenza għal pożizzjoni tal-baġit li tiffinanzja struttura li nbdiet fl-2007 hu strettament newtrali għall-baġit? Il-Kunsill ippjana EUR 1 060 000 għall-“Grupp ta’ Riflessjoni”. Kemm-il kariga tista' tiġi allokata għal dan il-grupp?

                              (t)

                              in-nefqiet li jirrigwardaw id-delegazzjonijiet tal-ivvjaġġar għadhom jidhru problematiċi, (ara n-nota tal-Kunsill tal-15 ta’ Ġunju 2010, SGS10 8254, inċiż II, paġna 4). Għaliex dawn in-nefqiet jidhru f'daqshekk linji baġitarji differenti?

                              (u)

                              għaliex il-verifika interna għadha ssib li hu meħtieġ li jiżdiedu “les frais de voyage des délégués et les frais d'interprétation” (l-ispejjeż tal-ivvjaġġar tad-delegati u l-ispejjeż tal-interpretazzjoni), wara kritika kbira fl-aħħar żewġ riżoluzzjonijiet mill-Parlament dwar il-kwittanza tal-Kunsill?

                              (v)

                              il-Kunsill reġa' uża l-infiq anqas fl-interpretazzjoni biex jiġi pprovdut finanzjament żejjed għall-ispejjeż tal-ivjaġġar tad-delegazzjonijiet; b'riżultat ta’ dan, l-impenji attwali tal-2009 għall-ispejjeż tal-ivjaġġġar kienu jammontaw għal ammont ħafna inqas mill-baġit inizjali, u inqas minn nofs l-ammont disponibbli wara t-trasferiment (EUR 36 100 000 inizjalment u EUR 48 100 000 disponibbli wara t-trasferiment kontra it-EUR 22 700 000 impenjati). X'kienu r-raġunijiet għal dan it-trasferiment ta’ EUR 12 000 000 (ara r-rapport tal-attività finanzjarja — 11327/10, FIN 278 -punt 3.3.2- inċiż VI)? Għaliex it-trasferiment mill-interpretazzjoni għall-ivvjaġġar tad-delegati hu stmat bħala EUR 12 000 000 mill-Kunsill fil-paġna 12 u EUR 10 558 362 fil-paġna 13? Għal xiex intuża l-ammont li kien fadal mit-trasferiment mill-interpretazzjoni (l-ammont totali trasferit mill-interpretazzjoni hu EUR 17 798 362)? Barra minn hekk, jitlob lill-Kunsill jispjega l-ammont kbir ta’ ordnijiet ta’ rkupru li saru qabel l-2009 u ġew trasferiti għall-2009 (EUR 12 300 000) kif ukoll l-irkupru li sar mid-dikjarazzjonijiet relatati mal-2007 (EUR 6 300 000)

                              (w)

                              fl-2009 l-Kunsill, kif kien għamel fl-2008, reġa' alloka ammont konsiderevoli tal-baġit tiegħu għall-binjiet, partikolarment, aktar milli irdoppja l-allokazzjonijiet inizjali għall-akkwist tal-Bini tal-Palazz Residenzjali (irrialloka EUR 17 800 000 minbarra EUR 15 000 000 ippjanati fil-baġit għall-2009). X'inhuma r-raġunijiet għal dan? Is-Segretarjat Ġenerali tal-Kunsill jista' jipprovdu ċifri konkreti tat-tfaddil li nkiseb b'riżultat ta’ dan? X'kienet in-nefqa ppjanata inizjalment għall-Bini tal-Palazz Residenzjali? Il-Kunsill hu tal-fehma li n-nefqa ppjanata inizjalment se tkun preċiża jew tista' tkun ogħla milli previst? X'inhuma l-passi previsti għall-finanzjament tal-bini?

                              (x)

                              l-implimentazzjoni tal-baġit tal-Kunsill — approprjazzjonijiet trasferiti: Il-Kunsill jista' jippreżenta l-ammont stmat u s-suġġett tal-fatturi li ma waslux sa' Ġunju 2010 għas-sena 2009 u għalhekk ġew trasferiti?

                              (y)

                              it-trasferiment għall-2010 tal-approprjazzjonijiet tad-dħul allokat dovut fl-2009 ammonta għal EUR 31 800 000. Dan hu madwar 70 % tad-dħul allokat għall-2009. X'inhuma r-raġunijiet għal dan il-proporzjon kbir ta’ trasferiment? X'ser jiġri jew x'ġara b'dan id-dħul fl-2010?

                              (z)

                              xi tfisser “għotja teknika ta’ EUR 25 000 000 għat-tnedija tal-Kunsill Ewropew 2010”? (ara r-rapport finanzjarju ta’ attività — 11327/10, FIN 278 — punt 3.1, inċiż IV)

                              (aa)

                              x'inhu l-livell ta’ kunfidenzjalità tal-baġit tal-Kunsill speċifikat mid-diversi linji baġitarji?

                              (ab)

                              jistal-Kunsill jindika l-miżuri speċifiċi li ttieħdu biex tittejjeb il-kwalità tal-ġestjoni finanzjarja tal-Kunsill, partikolarment rigward il-punti li tqajmu fil-paragrafu 5 tar-riżoluzzjoni tal-Parkament (14) tal-25 ta’ Novembru 2009 li takkumpanja d-deċiżjoni tiegħu dwar il-kwittanza tal-Kunsill għas-sena finanzjarja 2007?

         Dokumenti li għandhom jiġu ppreżentati lill-Parlament

                  11.

                  Jitlob lis-Segretarju Ġenerali tal-Kunsill jipprovdi lill-Kumitat tal-Parlament responsabbli mill-proċedura tal-kwittanza, sal-15 ta’ Ġunju 2011:

                              (a)

                              il-lista sħiħa tat-trasferimenti baġitarji li jirrigwardaw il-baġit tal-Kunsill gaħll-2009;

                              (b)

                              stqarrija bil-miktub dwar in-nefqiet tal-Kunsill tal-missjonijiet tal-RSUE;

                              (c)

                              id-dikjarazzjoni tal-Istati Membri għall-2007 (ara r-rapport finanzjarju ta’ attività — 11327/10, FIN 278 — punt 3.2.2, inċiż II); u

                              (d)

                              ir-rapport tal-“Grupp ta’ Riflessjoni” sabiex ikun jista' jifhem għaliex rapport bħal dan jiswa EUR 1 060 000 (ara r-rapport finanzjarju ta’ attività — 11327/10, FIN 278 — punt 2.2).

         (1)  ĠU L 69, 13.3.2009.

         (2)  ĠU C 308, 12.11.2010, p. 1.

         (3)  ĠU C 303, 9.11.2010, p. 1.

         (4)  ĠU C 308, 12.11.2010, p. 129.

         (5)  ĠU L 248, 16.9.2002, p. 1.

         (6)  Deċiżjoni li toħroġ mir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

         (7)  ĠU C 139, 14.6.2006, p. 1.

         (8)  L-Inizjattiva Ewropea Favur it-Trasparenza.

         (9)  ĠU L 63, 28.2.2004, p. 68.

         (10)  ĠU L 261, 6.8.2004, p. 125.

         (11)  ĠU L 57, 2.3.2000, p. 1.

         (12)  ĠU L 27, 30.1.2001, p. 7.

         (13)  ĠU L 252, 25.9.2010, p. 24.

         (14)  ĠU L 19, 23.1.2010, p. 9.


title: 2011/351/UE: Deċiżjoni tal-Kunsill tas- 7 ta’ Marzu 2011 dwar il-konklużjoni ta’ protokoll bejn il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit tal-Istat responsabbli għall-eżami ta’ talba għall-asil magħmula fi Stat Membru jew fl-Isvizzera#Protokoll bejn il-Komunità Ewropea, il-Konfederazzjoni Svizzera u l-Prinċipalità ta' Liechtenstein dwar l-adeżjoni tal-Prinċipalità ta' Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta' talba għall-asil magħmula fi Stat Membru jew fl-Isvizzera

text:
               18.6.2011

               MT

               Il-Ġurnal Uffiċjali tal-Unjoni Ewropea

               L 160/37

         DEĊIŻJONI TAL-KUNSILL
   tas-7 ta’ Marzu 2011
   dwar il-konklużjoni ta’ protokoll bejn il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit tal-Istat responsabbli għall-eżami ta’ talba għall-asil magħmula fi Stat Membru jew fl-Isvizzera
   (2011/351/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 78(2)(e), flimkien mal-Artikolu 218(6)(a) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Wara l-awtorizzazzjoni mogħtija lill-Kummissjoni fis-27 ta’ Frar 2006, in-negozjati mal-Konfederazzjoni Svizzera u l-Prinċipalità ta’ Liechtenstein ta’ Protokoll dwar l-adeżjoni tal-Prinċipalità ta’ Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli mill-eżami ta’ talba għall-asil magħmula fi Stat Membru jew fl-Isvizzera (minn hawn ‘il quddiem imsejjaħ “il-Protokoll”) ġew iffinalizzati.

               (2)

               Skond id-Deċiżjoni tal-Kunsill tat-28 ta’ Frar 2008, u soġġett għall-konklużjoni tagħha f’data aktar tard, il-Protokoll ġie ffirmat f’isem il-Komunità Ewropea, fit-28 ta’ Frar 2008.

               (3)

               Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.

               (4)

               Il-Protokoll għandu jkun approvat.

               (5)

               Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda fir-rigward taŻ-żona ta’ Libertà, Sigurtà u Ġustizzja, anness għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawn l-Istati Membri qed jieħdu sehem fl-adozzjoni u l-applikazzjoni ta’ din id-Deċiżjoni.

               (6)

               Skond l-Artikoli 1 u 2 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhix qed tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   Il-Protokoll bejn il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Isvizzera u d-dikjarazzjonijiet annessi miegħu huma approvati f’isem l-Unjoni Ewropea.
   It-test tal-Protokoll, l-Att Final tiegħu u d-Dikjarazzjonijiet relatati huma mehmuża ma’ din id-Deċiżjoni.
   Artikolu 2
   Il-President tal-Kunsill b’dan huwa awtorizzat sabiex jaħtar il-persuna bis-setgħa li tiddepożita f’isem l-Unjoni l-istrument ta’ approvazzjoni previst fl-Artikolu 8(1) tal-Protokoll, sabiex jesprimi l-kunsens tal-tal-Unjoni li tintrabat, u sabiex tagħmel din in-notifika:

      “Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea issostitwixxiet u ħadet post il-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għall-Komunità Ewropea fil-Protokoll kif ukoll fil-Ftehim għandhom, fejn xieraq, jinftiehmu bħala referenzi għal ‘l-Unjoni Ewropea’.”

   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, is-7 ta’ Marzu 2011.

            Għall-Kunsill

            Il-President

         CZOMBA S.

      PROTOKOLL
      bejn il-Komunità Ewropea, il-Konfederazzjoni Svizzera u l-Prinċipalità ta' Liechtenstein dwar l-adeżjoni tal-Prinċipalità ta' Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta' talba għall-asil magħmula fi Stat Membru jew fl-Isvizzera
      IL-KOMUNITÀ EWROPEA
      kif ukoll
      IL-KONFEDERAZZJONI SVIZZERA,
      kif ukoll
      IL-PRINĊIPALITÀ TA' LIECHTENSTEIN,
      minn hawn 'il quddiem imsejħa 'il-Partijiet Kontraenti',
      WARA LI KKUNSIDRAW il-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Isvizzera ffirmata fis-26 ta’ Ottubru 2004 (1) (minn hawn 'il quddiem “il-Ftehim bejn il-Komunità Ewropea u l-Isvizzera”),
      WARA LI FTAKRU li l-Artikolu 15 tiegħu jipprevedi l-possibbiltà għall-Prinċipalità ta’ Liechtenstein li taċċedi għall-Ftehim bejn il-Komunità Ewropea u l-Konfederazzjoni Svizzera permezz ta’ Protokoll,
      WARA LI KKUNSIDRAW is-sitwazzjoni ġeografika tal-Prinċipalità ta’ Liechtenstein,
      WARA LI KKUNSIDRAW ix-xewqa tal-Prinċipalità ta’ Liechtenstein li tkun assoċjata mal-leġiżlazzjoni Komunitarja li tkopri r-Regolamenti ta’ Dublin u tal-Eurodac (minn hawn 'il quddiem imsejħa “l-acquis ta’ Dublin/Eurodac”),
      BILLI fid-19 ta’ Jannar 2001 il-Komunità Ewropea kkonkludiet ftehim mar-Repubblika tal-Islanda u mar-Renju tan-Norveġja dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Islanda jew fin-Norveġja bbażata fuq il-Konvenzjoni ta’ Dublin (2),
      BILLI huwa mixtieq li l-Prinċipalità ta’ Liechtenstein tkun assoċjata fuq livell ugwali għal dak tal-Islanda, in-Norveġja u l-Isvizzera fl-implimentazzjoni, l-applikazzjoni u l-iżvilupp tal-acquis ta’ Dublin/Eurodac,
      BILLI għandu jsir Protokoll bejn il-Komunità Ewropea, il-Konfederazzjoni Svizzera u l-Prinċipalità ta’ Liechtenstein li jipprevedi drittijiet u obbligi għal Liechtenstein simili għal dawk miftiehma bejn il-Komunità Ewropea, minn naħa waħda, kif ukoll l-Isvizzera, min-naħa l-oħra,
      BILLI d-dispożizzjonijiet tat-Titolu IV tat-Trattat li jistabbilixxi l-Komunità Ewropea u l-atti adottati fuq il-bażi ta’ dak it-Titolu ma japplikawx għar-Renju tad-Danimarka skond il-Protokoll dwar il-pożizzjoni tad-Danimarka anness mat-Trattat ta’ Unjoni Ewropea u mat-Trattat li jistabbilixxi l-Komunità Ewropea, imma għandu jsir possibbli għall-Konfederazzjoni Svizzera u l-Prinċipalità ta’ Liechtenstein, minn naħa waħda, u d-Danimarka, min-naħa l-oħra, sabiex japplikaw id-dispożizzjonijiet sostantivi tal-ftehim bejn il-Komunità Ewropea u l-Isvizzera fir-relazzjonijiet tagħhom ma’ xulxin, kif previst fl-Artikolu 11(1) tiegħu,
      BILLI hu meħtieġ li jkun żgurat li l-Istati li magħhom il-Komunità Ewropea stabbiliet assoċjazzjoni għall-iskop tal-implimentazzjoni, l-applikazzjoni u l-iżvilupp tal-acquis ta’ Dublin/Eurodac japplikaw ukoll dak l-acquis fir-relazzjonijiet tagħhom ma’ xulxin,
      BILLI l-funzjonament bla xkiel tal-acquis ta’ Dublin/Eurodac jeħtieġ li dan il-Protokoll ikun applikat simultanjament mal-ftehim bejn il-partijiet varji assoċjati ma’ jew li jipparteċipaw fl-implimentazzjoni u l-iżvilupp tal-acquis ta’ Dublin/Eurodac li jirregola r-relazzjonijiet reċiproki bejniethom,
      BILLI d-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (3) għandha tkun applikata mill-Prinċipalità ta’ Liechtenstein kif hija applikata mill-Istati Membri tal-Unjoni Ewropea meta jipproċessaw data għall-finijiet ta’ dan il-Protokoll,
      WARA LI KKUNSIDRAW il-Protokoll dwar l-adeżjoni tal-Prinċipalità ta’ Liechtenstein mal-Ftehim bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein fil-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen (4),
      FILWAQT LI JIFTAKRU r-rabta bejn l-acquis tal-Komunità dwar it-twaqqif tal-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula f'wieħed mill-Istati Membri u dwar it-twaqqif tal-Eurodac u l-acquis ta’ Schengen,
      BILLI dik ir-rabta titlob li l-acquis ta’ Schengen ikun applikat simultanjament mal-acquis tal-Komunità dwar it-twaqqif tal-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula mill-Istati Membri u dwar it-twaqqif tal-Eurodac,
      FTIEHMU KIF ĠEJ:
      Artikolu 1
      1.   Skond l-Artikolu 15 tal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Isvizzera (minn hawn 'il quddiem imsejjaħ “il-Ftehim bejn il-Komunità Ewropea u l-Isvizzera”), il-Prinċipalità ta’ Liechtenstein (minn hawn 'il quddiem imsejħa “Liechtenstein”) b'dan taċċedi għal dak il-Ftehim, taħt it-termini u l-kondizzjonijiet stabbiliti f'dan il-Protokoll.
      2.   Dan il-Protokoll joħloq drittijiet u obbligi reċiproki bejn il-Partijiet Kontraenti, skond ir-regoli u l-proċeduri stabbiliti hawnhekk.
      Artikolu 2
      1.   Id-dispożizzjonijiet ta':

                  —

                  ir-Regolament ta’ Dublin (5);

                  —

                  ir-Regolament Eurodac (6);

                  —

                  ir-Regolament ta’ implimentazzjoni tal-Eurodac (7); kif ukoll

                  —

                  ir-Regolament ta’ implimentazzjoni ta’ Dublin (8)

            għandhom jiġu implimentati minn Liechtenstein, u applikati fir-relazzjonijiet tagħha mal-Istati Membri tal-Unjoni Ewropea u mal-Isvizzera.
      2.   L-atti u l-miżuri meħuda mill-Komunità Ewropea li jemendaw jew jibnu fuq id-dispożizzjonijiet imsemmija fil-paragrafu 1 u d-deċiżjonijiet meħudin skond il-proċeduri stabbiliti f'dawk id-dispożizzjonijiet, mingħajr preġudizzju għall-Artikolu 5, għandhom ukoll ikunu aċċettati, implimentati u applikati minn Liechtenstein.
      3.   Għall-għanijiet tal-paragrafi 1 u 2, referenzi għall-“Istati Membri” fid-dispożizzjonijiet stabbiliti fil-paragrafu 1 għandhom jitqiesu li jinkludu lil Liechtenstein.
      Artikolu 3
      Id-drittijiet u l-obbligi stabbiliti fl-Artikoli 2, 3(1) sa (4), fl-Artikoli 5 sa 7, fit-tieni sub-paragrafu tal-Artikolu 8(1) u fl-Artikolu 8(2), fl-Artikoli 9 sa 11 tal-Ftehim bejn il-Komunità Ewropea u l-Isvizzera għandhom japplikaw mutatis mutandis għal Liechtenstein.
      Artikolu 4
      Rappreżentant tal-Gvern ta’ Liechtenstein għandu jsir membru tal-Kumitat Imħallat kif stabbilit mill-Artikolu 3 tal-Ftehim bejn il-Komunità Ewropea u l-Isvizzera.
      L-uffiċċju tal-President tal-Kumitat Imħallat għandu jinżamm, b'mod li jalterna f'perjodi ta’ sitt xhur, mir-rappreżentant tal-Kummissjoni tal-Komunitajiet Ewropej (minn hawn 'il quddiem il-“Kummissjoni”) u mir-rappreżentant tal-Gvern ta’ Liechtenstein jew tal-Isvizzera, rispettivament.
      Artikolu 5
      1.   Suġġett għall-paragrafu 2, meta l-Kunsill tal-Unjoni Ewropea (minn hawn 'il quddiem il-“Kunsill”) jadotta atti jew miżuri li jemendaw jew jibnu fuq id-dispożizzjonijiet tal-Artikolu2 u meta atti jew miżuri jkunu adottati skond il-proċeduri stabbiliti f'dawk id-dispożizzjonijiet, dawk l-atti jew miżuri għandhom ikunu applikati simultanjament mill-Istati Membri u Liechtenstein, ħlief fejn jeżistu dispożizzjonijiet ċari għall-kuntrarju ta’ dan.
      2.   Il-Kummissjoni għandha tinnotifika lil Liechtenstein bla dewmien dwar l-adozzjoni tal-atti jew il-miżuri msemmija fil-paragrafu 1. Liechtenstein għandha tiddeċiedi jekk taċċettax il-kontenut tagħhom u timplimentahom fl-ordni legali intern tagħha. Din id-deċiżjoni għandha tkun innotifikata lill-Kummissjoni fi żmien tletin ġurnata mill-adozzjoni tal-atti jew il-miżuri in kwistjoni.
      3.   Jekk il-kontenut ta’ tali att jew miżura jistgħu jorbtu lil Liechtenstein biss wara li jkunu ntlaħqu l-ħtiġijiet kostituzzjonali, Liechtenstein għandha tgħarraf lill-Kummissjoni b'dan fi żmien tan-notifika tagħha. Hekk kif tkun wettqet il-ħtiġijiet kostituzzjonali kollha, Liechtenstein għandha minnufih tinforma lill-Kunsill u lill-Kummissjoni, bil-miktub. Fejn ma jkunx meħtieġ referendum, in-notifika għandha ssir mhux aktar tad minn tletin jum wara d-data ta’ skadenza tar-referendum. Jekk ikun meħtieġ referendum, Liechtenstein għandha jkollha massimu ta’ tmintax-il xahar mid-data tan-notifika mill-Kummissjoni sabiex tagħmel in-notifika tagħha. Mid-data stabbilita għad-dħul fis-seħħ tal-att jew miżura għal Liechtenstein u sakemm tkun tat notifika li jkunu ntlaħqu l-ħtiġijiet kostituzzjonali, Liechtenstein għandha, fejn ikun possibbli, timplementa l-att jew il-miżura in kwistjoni fuq bażi provviżorja.
      4.   Jekk Liechtenstein ma tkunx tista' timplementa l-att jew il-miżura in kwistjoni fuq bażi provviżorja, u jekk dan joħloq diffikultajiet li jfixklu l-operazzjoni tal-koperazzjoni Dublin/Eurodac, is-sitwazzjoni għandha tiġi eżaminata mill-Kumitat Imħallat. Il-Komunità Ewropea tista' tieħu miżuri proporzjonati u xierqa kontra Liechtenstein sabiex tiżgura li l-koperazzjoni Dublin/Eurodac topera bla xkiel.
      5.   L-aċċettazzjoni, min-naħa ta’ Liechtenstein, tal-atti u l-miżuri msemmija fil-paragrafu 1 toħloq drittijiet u obbligi bejn Liechtenstein, l-Isvizzera u l-Istati membri tal-Unjoni Ewropea.
      6.   Il-Protokoll għandu jiġi sospiż jekk:

                  (a)

                  Liechtenstein tinnotifika d-deċiżjoni tagħha li ma taċċettax il-kontenut ta’ att jew miżura msemmija fil-paragrafu 1 u li għalihom ġew applikati l-proċeduri stabbiliti f'dan il-Protokoll; jew

                  (b)

                  Liechtenstein ma tagħtix notifika fil-limitu ta’ żmien ta’ tletin ġurnata msemmi fil-paragrafu 2; jew

                  (c)

                  Liechtenstein ma tagħtix notifika sa tletin jum wara l-iskadenza tal-limitu ta’ żmien għar-referendum jew, fil-każ ta’ referendum, fil-limitu ta’ żmien ta’ 18-il xahar stabbilit fil-paragrafu 3, jew ma tipprovdix għall-implimentazzjoni provviżorja kif maħsuba fl-istess paragrafu mid-data stabbilita għad-dħul fis-seħħ tal-att konċernat jew tal-miżura konċernata.

            7.   Il-Kumitat Imħallat għandu jeżamina l-kwistjoni li wasslet għas-sospensjoni u għandu jimpenja ruħu sabiex jindirizza l-kawżi li hemm wara n-nuqqas ta’ approvazzjoni jew r-ratifika fi żmien disgħin jum. Wara li jiġu eżaminati l-għażliet l-oħra kollha bil-ħsieb li jkun żgurat li l-Protokoll ikompli jopera bla xkiel, inkluża l-possibbiltà li jkun innutat li l-liġijiet u r-regolamenti tal-Partijiet Kontraenti huma ekwivalenti, jista' jiddeċiedi, fuq bażi unanima, li jerġa' jdaħħal dan il-Protokoll. Jekk dan il-Protokoll ikun għadu sospiż wara disgħin jum, għandu jiġi meqjus bħala terminat.
      Artikolu 6
      F'dak li jirrigwarda l-ispejjeż operattivi u amministrattivi assoċjati mat-twaqqif u l-operat tal-unità ċentrali tal-Eurodac, Liechtenstein għandha tagħti kontribuzzjoni lill-baġit ġenerali tal-Komunitajiet Ewropej li tammonta għal 0.071 % ta’ ammont inizjali ta’ referenza ta’ EUR 11 675 000 u, mis-sena finanzjarja 2004, kontribuzzjoni annwali li tammonta għal 0.071 % tal-approprjazzjonijiet baġitarji korrispondenti għas-sena finanzjarja in kwistjoni.
      Artikolu 7
      Dan il-Protokoll m'għandux jolqot kwalunkwe ftehim bejn Liechtenstein u l-Isvizzera sa fejn dan ikun kompatibbli ma’ dan il-Protokoll. Jekk xi ftehim bħal dan ma jkunx kompatibbli ma’ dan il-Protokoll, għandu jipprevalixxi dan tal-aħħar.
      Artikolu 8
      1.   Dan il-Protokoll għandu jiġi ratifikat jew approvat mill-Partijiet Kontraenti. L-istrumenti ta’ ratifika jew ta’ approvazzjoni għandhom jiġu depożitati mas-Segretarju Ġenerali tal-Kunsill, li għandu jservi ta’ depożitarju.
      2.   Dan il-Protokoll għandu jidħol fis-seħħ fl-ewwel jum tax-xahar wara avviż mid-depożitarju lill-Partijiet Kontraenti li l-istrument finali ta’ ratifika jew approvazzjoni jkun ġie depożitat.
      3.   L-Artikoli 1, 4 u l-ewwel sentenza tal-Artikolu 5(2) ta’ dan il-Protokoll u d-drittijiet u l-obbligi stabbiliti fl-Artikoli 2, 3 (1) sa (4) tal-Ftehim bejn il-Komunità Ewropea u l-Isvizzera għandhom japplikaw provviżorjament għal Liechtenstein mid-data tal-iffirmar ta’ dan il-Protokoll.
      Artikolu 9
      Fir-rigward tal-atti u l-miżuri adottati wara l-iffirmar ta’ dan il-Protokoll iżda qabel ma jidħol fis-seħħ, il-perjodu ta’ tletin jum imsemmi fl-aħħar sentenza tal-Artikolu5(2) għandu jibda jiddekorri mid-data tad-dħul fis-seħħ ta’ dan il-Protokoll.
      Artikolu10
      1.   Dan il-Protokoll għandu jkun applikat biss jekk dawk il-ftehim li jkollhom isiru minn Liechtenstein u li huma msemmija fl-Artikolu 11 tal-Ftehim bejn il-Komunità Ewropea u l-Isvizzera jiġu wkoll implimentati.
      2.   Addizzjonalment, dan il-Protokoll, għandu jiġi implimentat biss jekk il-Protokoll magħmul bejn l-Unjoni Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera mal-implimentazzjoni, l-applikazzjoni u l-iżvilupp tal-acquis ta’ Schengen ikun implimentat ukoll.
      Artikolu 11
      1.   Dan il-Protokoll jista jiġi denunzjat minn kwalunkwe Parti Kontraenti. Id-depożitarju għandu jkun avżat bid-denunzja, li għandha tidħol fis-seħħ sitt xhur wara l-avviż.
      2.   Fil-każ ta’ denunzja mill-Isvizzera ta’ dan il-Protokoll jew tal-Ftehim bejn il-Komunità Ewropea u l-Isvizzera, jew fil-każ tat-terminazzjoni tal-Ftehim bejn il-Komunità Ewropea u l-Isvizzera fir-rigward tal-Isvizzera, il-Ftehim bejn il-Komunità Ewropea u l-Isvizzera u dan il-Protokoll għandhom jibqgħu fis-seħħ fir-rigward tar-relazzjonijiet bejn il-Komunità Ewropea, minn naħa waħda, u Liechtenstein, min-naħa l-oħra.
      3.   Dan il-Protokoll għandu jitqies bħala terminat jekk Liechtenstein ittemm wieħed mill-ftehim imsemmija fl-Artikolu 11 tal-Ftehim bejn il-Komunità Ewropea u l-Isvizzera li ġew konklużi minn Liechtenstein, jew ittemm il-Protokoll imsemmi fl-Artikolu 10(2).
      Artikolu12
      Dan il-Protokoll huwa mfassal fi tlitt eżemplari bil-Bulgaru, biċ-Ċek, bid-Daniż, bl-Olandiż, bl-Ingliż, bl-Eston, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol u bl-Iżvediż b'kull test ugwalment awtentiku.

         B'XHIEDA TA' DAN iffirmaw il-Plenipotenzjarji sottoskritti.
         Съставено в Брюксел на двадесет и осми февруари две хиляди и осма година.
         Hecho en Bruselas, el veintiocho de febrero de dos mil ocho.
         V Bruselu dne dvacátého osmého února dva tisíce osm.
         Udfærdiget i Bruxelles den otteogtyvende februar to tusind og otte.
         Geschehen zu Brüssel am achtundzwanzigsten Februar zweitausendacht.
         Kahe tuhande kaheksanda aasta veebruarikuu kahekümne kaheksandal päeval Brüsselis.
         Έγινε στις Βρυξέλλες, στις είκοσι οκτώ Φεβρουαρίου δύο χιλιάδες οκτώ.
         Done at Brussels on the twenty-eighth day of February in the year two thousand and eight.
         Fait à Bruxelles, le vingt-huit février deux mille huit.
         Fatto a Bruxelles, addì ventotto febbraio duemilaotto.
         Briselē, divtūkstoš astotā gada divdesmit astotajā februārī.
         Priimta du tūkstančiai aštuntų metų vasario dvidešimt aštuntą dieną Briuselyje.
         Kelt Brüsszelben, a kétezer-nyolcadik év február huszonnyolcadik napján.
         Magħmul fi Brussell, fit-tmienja u għoxrin jum ta’ Frar tas-sena elfejn u tmienja.
         Gedaan te Brussel, de achtentwintigste februari tweeduizend acht.
         Sporządzono w Brukseli dnia dwudziestego ósmego lutego roku dwa tysiące ósmego.
         Feito em Bruxelas, em vinte e oito de Fevereiro de dois mil e oito.
         Încheiat la Bruxelles, la douăzeci și opt februarie în anul două mii opt.
         V Bruseli dňa dvadsiateho ôsmeho februára dvetisícosem.
         V Bruslju, dne osemindvajsetega februarja leta dva tisoč osem.
         Tehty Brysselissä kahdentenakymmenentenäkahdeksantena päivänä helmikuuta vuonna kaksituhattakahdeksan.
         Som skedde i Bryssel den tjugoåttonde februari tjugohundraåtta.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лиxтeнщaйн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τo Πριγκιπάτo τoυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         (1)  ĠU L 53, 27.2.2008, p. 52.

         (2)  ĠU L 93, 3.4.2001, p.38.

         (3)  ĠU L 281, 23.11.1995, p. 31.

         (4)  Ara paġna 3 ta' dan il-Ġurnal Uffiċjali.

         (5)  Regolament tal-Kunsill (KE) Nru 343/2003 tat-18 ta’ Frar 2003 li jistabbilixxi l-kriterji u l-mekkaniżmi sabiex ikun iddeterminat l-Istat Membru responsabbli sabiex jeżamina applikazzjoni għall-ażil iddepożitata f'wieħed mill-Istati Membri minn ċittadin ta’ pajjiż terz (ĠU L 50, 25.2.2003, p. 1).

         (6)  Regolament tal-Kummissjoni (KE) Nru 1560/2003 tat-2 ta’ Settembru 2003 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 343/2003 li jistabbilixxi l-kriterji u l-mekkaniżmi sabiex jiġi determinat l-Istat Membru responsabbli sabiex jeżamina applikazzjoni għall-asil iddepożitata f'wieħed mill-Istati Membri minn ċittadin ta’ pajjiż terz (ĠU L 222, 5.9.2003, p. 3).

         (7)  Regolament tal-Kunsill (KE) Nru 2725/2000 tal-11 ta’ Diċembru 2000 dwar l-istabbiliment ta’ “Eurodac” għat-tqabbil ta’ marki tas-swaba għall-applikazzjoni effettiva tal-Konvenzjoni ta’ Dublin bil-ħsieb li tgħin sabiex tkun determinata l-Parti Kontraenti responsabbli għall-eżami ta’ applikazzjoni għall-ażil skond il-Konvenzjoni ta’ Dublin (ĠU L 316, 15.12.2000, p. 1).

         (8)  Regolament tal-Kunsill (KE) Nru 407/2002 tat-28 ta’ Frar 2002 li jistabbilixxi ċerti regoli sabiex jimplimetaw ir-Regolament ta-Kunsill (KE) Nru 2725/2000 dwar l-istabbiliment ta’ “Eurodac” għat-tqabbil ta’ marki tas-swaba għall-applikazzjoni effettiva tal-Konvenzjoni ta’ Dublin (ĠU L 62, 5.3.2002, p. 1).

      ATT FINALI
      Il-Plenipotenzjarji
      tal-KOMUNITÀ EWROPEA
      kif ukoll
      tal-KONFEDERAZZJONI SVIZZERA,
      kif ukoll
      tal-PRINĊIPALITÀ TA' LIECHTENSTEIN,
      minn hawn 'il quddiem imsejħa “il-Partijiet Kontraenti”,
      imlaqqgħin fi Brussell fit-tmienja u għoxrin jum ta’ Frar tas-sena 2008 għall-iffirmar tal-Protokoll bejn il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta’ Liechtenstein mal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Isvizzera, adottaw il-Protokoll.
      Il-Plenipotenzjarji tal-Partijiet Kontraenti ħadu nota tad-Dikjarazzjonijiet, li ġejjin, elenkati hawn taħt u annessi mal-Att Finali:

                  —

                  Dikjarazzjoni Komuni tal-Partijiet Kontraenti dwar djalogu mill-qrib;

                  —

                  Dikjarazzjoni mill- Liechtenstein dwar l-Artikolu 5(3);

                  —

                  Dikjarazzjoni konġunta dwar laqgħat konġunti tal-Kumitati Mħallta.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лиxтeнщaйн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τo Πριγκιπάτo τoυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         DIKJARAZZJONI KOMUNI TAL-PARTIJIET KONTRAENTI DWAR DJALOGU MILL-QRIB
         Il-Partijiet Kontraenti jisħqu dwar l-importanza ta’ djalogu mill-qrib u produttiv bejn il-partijiet kollha li qed jipparteċipaw fl-implimentazzjoni tad-dispożizzjonijiet imsemmija fl-Artikolu2(1) ta’ dan il-Protokoll.
         Konformement mal-Artikolu3(1) tal-Ftehim bejn il-Komunità Ewropea u l-Isvizzera, fil-laqgħat tal-Kumitat Imħallat għall-finijiet ta’ skambju ta’ fehmiet mal-Isvizzera, il-Kummissjoni sejra tistieden esperti mill-Istati Membri sabiex jiddiskutu ma’ esperti minn Liechtenstein il-kwistjonijiet kollha indirizzati fil-Ftehim bejn il-Komunità Ewropea u l-Isvizzera.
         Il-Partijiet Kontraenti jinnotaw li l-Istati Membri huma lesti sabiex jaċċettaw din l-istedina u jieħdu sehem f'dawn l-iskambji ta’ ideat ma’ Liechtenstein dwar il-materji kollha indirizzati fil-Ftehim bejn il-Komunità Ewropea u l-Isvizzera.

         DIKJARAZZJONI MILL-LIECHTENSTEIN DWAR L-ARTIKOLU 5(3)
         (Limitu ta’ żmien għall-aċċettazzjoni ta’ żviluppi ġodda fl-acquis ta’ Dublin/Eurodac)
         Il-limitu massimu ta’ żmien ta’ tmintax-il xahar stabbilit fl-Artikolu 5(3) jkopri kemm l-approvazzjoni kif ukoll l-implimentazzjoni tal-att jew miżura. Dan jinkludi l-istadji li ġejjin:

                     —

                     l-istadju ta’ tħejjija,

                     —

                     il-proċedura parlamentari,

                     —

                     l-iskadenza ta’ tletin jum tar-referendum,

                     —

                     fejn applikabbli r-referendum (l-organizzazzjoni u l-votazzjoni),

                     —

                     is-sanzjoni tal-prinċep li jkollu r-renju.

               Il-Gvern ta’ Liechtenstein għandu jgħarraf lill-Kunsill u lill-Kummissjoni bla dewmien dwar it-tlestija ta’ kull wieħed mill-istadji.
         Il-Gvern ta’ Liechtenstein jimpenja ruħu li juża kwalunkwe mezz għad-dispożizzjoni tiegħu sabiex jiżgura li l-istadji msemmija hawn fuq jitlestew malajr kemm jista' jkun.

         DIKJARAZZJONI KONĠUNTA DWAR LAQGĦAT KONĠUNTI TAL-KUMITATI MĦALLTA
         Id-delegazzjoni tal-Kummissjoni Ewropea,
         Id-delegazzjonijiet li jirrappreżentaw lill-Gvernijiet tar-Repubblika tal-Islanda u r-Renju tan-Norveġja,
         Id-delegazzjoni li tirrappreżenta lill-Gvern tal-Konfederazzjoni Svizzera,
         Id-delegazzjoni li tirrappreżenta lill-Gvern tal-Prinċipalità ta’ Liechtenstein,
         Jinnutaw li Liechtenstein qed taderixxi mal-Kumitat Imħallat stabbilit mill-Ftehim dwar l-assoċjazzjoni tal-Isvizzera mal-implimentazzjoni, l-applikazzjoni u l-iżvilupp tal-acquis ta’ Schengen permezz ta’ Protokoll għal dan il-Ftehim.
         Iddeċidew li jorganizzaw konġuntement il-laqgħat tal-Kumitati Imħallat, stabbiliti bil-Ftehim bejn il-Komunità Ewropea u l-Islanda u n-Norveġja dwar il-kriterji u l-mekkaniżmi sabiex ikun stabbilit Stat responsabbli għall-eżami ta’ talba għal asil mressqa fi Stat Membru jew fl-Islanda jew in-Norveġja, minn naħa waħda, u l-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex ikun stabbilit l-istat responsabbli għall-eżami ta’ talba għal asil mressqa fi Stat Membru jew fl-Isvizzera kif komplementat mill-Protokoll dwar l-adeżjoni ta’ Liechtenstein, min-naħa l-oħra.
         Jinnotaw li l-mod konġunt li bih jitwettqu dawn il-laqgħat jeħtieġ li jkun hemm arranġament prattiku dwar l-uffiċċju ta’ presidenza ta’ tali laqgħat meta dik il-presidenza tinżamm mill-Istati assoċjati skond il-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex ikun stabbilit l-istat responsabbli għall-eżami ta’ talba għal asil mressqa fi Stat Membru jew fl-Isvizzera kif komplementat mill-Protokoll dwar l-adeżjoni ta’ Liechtenstein jew il-Ftehim bejn il-Komunità Ewropea u r-Repubblika tal-Islanda u r-Renju tan-Norveġja dwar il-kriterji u l-mekkaniżmi sabiex ikun stabbilit Stat responsabbli għall-eżami ta’ talba għal asil mressqa fi Stat Membru jew fl-Islanda jew in-Norveġja.
         Jinnotaw ix-xewqa tal-Istati assoċjati sabiex iċedu, kif ikun hemm bżonn, l-eżerċizzju tal-presidenzi tagħhom u jirrotawh fosthom skond l-ordni alfabetiku tal-ismijiet sa mid-dħul fis-seħħ tal-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżami ta’ talba għall-asil magħmula fi Stat Membru jew fl-Isvizzera kif komplementat mill-Protokoll dwar l-adeżjoni ta’ Liechtenstein.


title: 2011/608/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/237

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009
   (2011/608/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u partikolarment l-Artikolu 5 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat dwar il-Kontroll Baġitarju (A7-0131/2011),

               1.

               Jagħti lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni il-kwittanza għall-implimentazzjoni tal-baġit tal-Impriża Konġunta għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 342, 16.12.2010, p. 22.

      (2)  ĠU L 248, 16.9.2002, p. 1.

      (3)  ĠU L 90, 30.3.2007, p. 58.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-għeluq tal-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u partikolarment l-Artikolu 5 tagħha,

                  —

                  wara li kkunsidra r-Regolament Finanzjarju tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, adottat bid-deċiżjoni tat-22 ta’ Ottubru 2007 tal-Bord ta’ Governanza tal-Impriża Konġunta (iktar ’il quddiem “Regolament Finanzjarju ITER”),

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat dwar il-Kontroll Baġitarju (A7-0131/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-tranżazzjonijiet sottostanti huma legali u regolari,

                  B.

                  billi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni tinsab fil-fażi ta’ tnedija tagħha u ma kinetx stabbilixxiet bis-sħiħ il-kontrolli interni tagħha u s-sistemi tagħha ta’ informazzjoni finanzjarja sa tmiem l-2009,

                  C.

                  billi r-Regolament Finanzjarju ITER huwa bbażat fuq il-Regolament Finanzjarju qafas, li ġie modifikat dan l-aħħar biex jiġi konformi mal-bidliet li saru għar-Regolament Finanzjarju ġenerali,

                  D.

                  billi fid-9 ta’ Ottubru 2008 l-Qorti tal-Awdituri tat l-opinjoni Nru 4/2008 dwar ir-Regolament Finanzjarju ITER,

         Implimentazzjoni tal-budget

                  1.

                  Jinnota li l-baġit finali tal-Impriża Konġunta għall-2009 kien ta’ EUR 173 600 000 u r-rata ġenerali tal-użu għal approprjazzjonijiet tar-rata tal-użu tal-pagamenti kienet ta’ 65,3 %;

                  2.

                  Jagħraf li l-Impriża Konġunta għadha f’perijodu inizjali u l-infiq anqas mill-ammont allokat huwa relatat l-iktar ma’ dewmien fil-progress tal-programm ta’ fużjoni tal-Euratom, kif ġie wkoll rappurtat mill-Qorti tal-Awdituri fl-2008;

                  3.

                  Jinnota li d-depożiti bankarji ta’ tmiem is-sena li jammontaw għal EUR 42 000 000 jirrapreżentaw ksur tal-prinċipju baġitarju tal-bilanċ;

                  4.

                  Jikkunsidra li huwa mportanti, sabiex tiġi definita l-applikazzjoni ta’ din id-deroga mill-prinċipju baġitarju ġenerali tal-bilanċ, li jiġu speċifikati l-kundizzjonijiet li permezz tagħhom, jekk ikun pożittiv, jiddaħħal il-bilanċ tal-kont tar-riżultati fil-baġit tal-Impriża Konġunta tas-sena finanzjarja konsegwenti;

         Preżentazzjoni tal-kontijiet

                  5.

                  Jistieden lill-Impriża Konġunta tarmonizza l-kontijiet taħt il-gwida tal-Kummissjoni;

                  6.

                  Jirrikonoxxi li għall-kuntrarju ta’ impriżi konġunti oħra tal-Unjoni, l-ITER hija ffinanzjata għalkollox b’mod pubbliku;

         Sistemi ta’ kontroll intern

                  7.

                  Iħeġġeġ lill-Impriża Konġunta tlesti l-implimentazzjoni tas-sistemi tagħha ta’ kontroll intern u ta’ informazzjoni finanzjarja;

                  8.

                  Jistieden lill-Impriża Konġunta, barra minn hekk, tinkludi fir-Regoli Finanzjarji tagħha referenza speċifika għas-setgħat tas-Servizz tal-Verifika Interna bħala l-Awditur Intern tagħha, abbażi tad-dispożizzjoni fir-Regolament Finanzjarju qafas għall-entitajiet Komunitarji;

                  9.

                  Iqis, b’mod partikolari, li r-rwol tas-Servizz tal-Verifika Interna bħala Awditur Intern għandu jkun li tagħti parir lill-Impriża Konġunta dwar kif għandha tittratta r-riskji, billi tagħti opinjonijiet indipendenti rigward il-kwalità tas-sistemi ta’ amministrazzjoni u ta’ kontroll u billi toħroġ rakkomandazzjonijiet għat-titjib tal-kundizzjonijiet tal-implimentazzjoni tal-operazzjonijiet u għall-promozzjoni ta’ ġestjoni finanzjarja soda; iqis li huwa essenzjali li l-Impriża Konġunta tippreżenta rapport lill-awtorità tal-kwittanza, li jkun imħejji mid-direttur tagħha li jiġbor fil-qosor l-għadd u t-tip ta’ verifiki interni li jkunu saru mill-Awditur Intern, ir-rakkomandazzjonijiet li jkunu saru u l-azzjonijiet li jkunu ttieħdu rigward dawn ir-rakkomandazzjonijiet;

                  10.

                  Barra minn dan huwa tal-fehma li minħabba d-daqs tal-baġit tagħha u l-kumplessità tal-ħidmiet tagħha, l-Impriża Konġunta għandha twaqqaf kumitat tal-awditjar, li jkun jirrapporta direttament lill-Bord ta’ Governanza;

         Regolament Finanzjarju

                  11.

                  Iħeġġeġ lill-Impriża Konġunta temeda r-Regolament Finanzjarju tagħha biex tintegra r-rakkomandazzjonijiet tal-Qorti tal-Awdituri li kienet għamlet fl-Opinjoni tagħha Nru 4/2008 dwar dak ir-Regolament; iqis li hu meħtieġ li jkun hemm aktar titjib fir-rigward ta’:

                              —

                              l-eċċezzjonijiet għall-prinċipji baġitarji,

                              —

                              ir-rwol tas-Servizz tal-Verifika Interna,

                              —

                              l-istabbiliment ta’ kumitat ta’ verifika,

                              —

                              il-ħlas tard tal-kontribuzzjonijiet tas-sħab,

                              —

                              ir-regoli dwar l-għoti ta’ sussidji,

                              —

                              id-dispożizzjonijiet tranżitorji li jinsabu fl-Artikolu 133 tar-Regolament Finanzjarju ITER.

         (1)  ĠU C 342, 16.12.2010, p. 22.

         (2)  ĠU L 248, 16.9.2002, p. 1.

         (3)  ĠU L 90, 30.3.2007, p. 58.

         (4)  ĠU L 357, 31.12.2002, p. 72.